**Likumprojekta „****Par Vīnes konvencijas par ozona slāņa aizsardzību Monreālas protokola par ozona slāni noārdošām vielām Kigali grozījumiem” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Par Vīnes konvencijas par ozona slāņa aizsardzību Monreālas protokola par ozona slāni noārdošām vielām Kigali grozījumiem” (turpmāk – likumprojekts) sagatavots pēc Vides aizsardzības un reģionālās attīstības ministrijas iniciatīvas un saskaņā ar likuma „Par Latvijas Republikas starptautiskajiem līgumiem” 9. panta 5. punktu, kā arī ņemot vērā to, ka Eiropas Savienības un tās Apvienoto Nāciju Organizācijas/Eiropas Ekonomikas zonas dalībvalstis ir Vīnes konvencijas par ozona slāna aizsardzību Monreālas protokola par vielām, kas noārda ozona slāni, Puses. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Monreālas protokola par ozona slāni noārdošām vielām Pušu 28. sanāksmē, kas notika Kigali, Ruandā, 2016. gada 10.–15. oktobrī, tika pieņemti Monreālas protokola grozījumi, ar kuriem Monreālas protokola par ozona slāni noārdošām vielām kontroles pasākumiem pievieno fluorogļūdeņražu pakāpenisku ražošanas un izmantošanas samazināšanu, lai mazinātu šo vielu ietekmi uz klimata pārmaiņām (turpmāk – Kigali grozījumi).Ar starptautiski izvirzītiem mērķiem noturēt globālo sasilšanu zem 2°C robežas, salīdzinot ar pirmsindustriālo līmeni; uzlabot pielāgošanos klimata pārmaiņu negatīvajām ietekmēm un sekmēt noturīgumu pret klimata pārmaiņām; kā arī sekmēt investīciju novirzi saskaņā ar oglekļa mazietilpīgu un pret klimata pārmaiņām noturīgu attīstību Apvienoto Nāciju Organizācijas Vispārējās konvencijas par klimata pārmaiņām Pušu konferences 21. sesijā 2015. gada 12. decembrī, Parīzē, tika pieņemts Parīzes nolīgums (turpmāk – Parīzes nolīgums).Latvija Parīzes nolīgumu parakstīja 2016. gada 22. aprīlī. Latvijas Republikas Saeima 2017. gada 2. februārī pieņēma likumu “Par Apvienoto Nāciju Organizācijas Vispārējās konvencijas par klimata pārmaiņām Parīzes nolīgumu”, kas stājās spēkā 2016. gada 9. februārī.Lai arī fluorogļūdeņraži nenoārda ozona slāni, tie ir spēcīgas siltumnīcefekta gāzes, kas tika galvenokārt ieviestas kā aizstājēji ozona slāni noārdošām vielām, kas ir noteicošais faktors šo vielu izmantošanas ievērojamam pieaugumam. Līdz ar to fluorogļūdeņražu izmantošanas pieaugums ir Monreālas protokolā par ozona slāni noārdošām vielām noteikto saistību samazināt ozona slāni noārdošo vielu izmantošanu realizēšanas tiešas sekas. Kontekstā ar Parīzes nolīguma Pušu uzņemtajām saistībām starptautiski tiek uzskatīts, ka Monreālas protokola par ozona slāni noārdošām vielām un tā grozījumu īstenošana praksē būtu reāls piemērs tam, kā proaktīvi un praktiski starptautiskā sabiedrība reaģē uz klimata pārmaiņām.Eiropas Savienībā, tostarp arī Latvijā, fluorogļūdeņražu izmantošanas samazināšanu jau tiek risināta ar Eiropas Parlamenta un Padomes 2014. gada 16. aprīļa Regulu (ES) Nr. 517/2014 par fluorētām siltumnīcefekta gāzēm un ar ko atceļ Regulu (EK) Nr. 842/2006, līdz ar to Monreālas protokola par ozona slāni noārdošām vielām Kigali grozījumu savlaicīga ienešana Latvijas tiesību sistēmā līdztekus citām Eiropas Savienības dalībvalstīm būs kā piemērs, pamudinājums un starptautiska līmeņa aicinājums šādu soli spert arī citām Monreālas protokola Pusēm. |
| 3. | Projekta izstrādē iesaistītās institūcijas | Valsts valodas centrs (Vīnes konvencijas par ozona slāņa aizsardzību Monreālas protokola par ozona slāni noārdošām vielām Kigali grozījumu tulkojuma novērtēšana). |
| 4. | Cita informācija | Latvijā ir spēkā Ministru kabineta 2011. gada 12. jūlija noteikumi Nr. 563 „Noteikumi par īpašiem ierobežojumiem un aizliegumiem attiecībā uz darbībām ar ozona slāni noārdošām vielām un fluorētām siltumnīcefekta gāzēm”. Stājoties spēkā likumprojektam, nav jāveic grozījumi minētajos noteikumos. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pasaules sabiedrība kopumā, valsts institūcijas, nevalstiskās organizācijas, komersanti, kuri saimnieciskajā darbībā izmanto fluorogļūdeņražus vai to aizvietotājus, veic to tirdzniecību vai šādas vielas izmantojošo iekārtu apkopi.  |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Būs nepieciešams turpināt Latvijas līdzdalību Daudzpusējā fondā (*Multilateral Fund* jeb *MLF).**MLF* ir izveidots 1991.gadā saskaņā ar 1990.gada Monreālas protokola Pušu 2. sanāksmes lēmumu II/8.*MLF* uzdevums ir sniegt atbalstu Monreālas protokola par ozona slāni noārdošām vielām prasību izpildē attīstības valstīm, kas ir Monreālas protokola par ozona slāni noārdošām vielām puses un kuru ozona slāni noārdošo vielu patēriņš nepārsniedz 0,3 kilogramus uz iedzīvotāju – t.s. “5.panta” valstīm. Pašlaik 147 no kopumā 197 Monreālas protokola par ozona slāni noārdošām vielām pusēm atbilst šim kritērijam.*MLF* tiek atjaunots ik trīs gadus un kopš savas izveidošanas ir ticis atjaunots deviņas reizes. MLF veidošanā piedalās attīstītās valstis – t.s. “ne-5.panta” valstis Monreālas protokola terminoloģijā. Līdzdalība MLF notiek balstoties uz Apvienoto Nāciju Organizācijas novērtējuma skalu un līdzdalības apjoms ir izteikts ASV dolāros (USD). Pašlaik tiek vērtēts (avots: TEAP *Task Force Report – Assessment of the Funding Requirement for the Replenishment of the Multilateral Fund for the Period* 2018-2020, Vol.4), ka MLF apjoms trīs gadu periodam no 2018. līdz 2020.gadam varētu būt robežās no 602,71-748,85 miljoni USD (MUSD, apm. 528 090 000 – 656 138 000 *euro*), savukārt nākamajiem trīs gadu periodiem no 2021. līdz 2023. un no 2024. līdz 2026.gadam – attiecīgi 634,8-771,0 MUSD (apm. 556 200 000 – 675 545 000 *euro*) un 548,5-695,5 MUSD (apm. 480 590 000 – 609 390 000 *euro*).Salīdzinājumam – *MLF* apjoms tekošajam trīs gadu periodam bija 507,5 MUSD (apm. 444 670 000 *euro*, Monreālas protokola pušu 26.sanāksmes lēmums XXVI/10), ņemot vērā Apvienot Nāciju Organizācijas novērtējuma skalu (Latvijai: 0,047%), kas koriģēta uz *MLF* donorvalstīm (Latvijai: 0,065133%), nosaka **Latvijas šībrīža līdzdalības apjomu – 94 985 USD (apm. 83 225 *euro*)**.Ņemot vērā Apvienoto Nāciju Organizācijas skalas izmaiņas (pašlaik Latvijai: 0,050%) un izteiktās prognozes attiecībā uz *MLF* apjomu, **sagaidāms, ka Latvijas maksājums līdzdalībai *MLF* turpmāk pieaugs un varētu būt robežās no 126 līdz 153,5 tūkstošiem USD (apm. 110 līdz 134,5 tūkstošiem *euro*) gadā**.Par maksājumu dalībai *MLF* faktisko apjomu turpmākajiem laika periodiem notiks diskusijas nākošajā Monreālas protokola par ozona slāni noārdošām vielām Pušu sanāksmē. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2014. gada 16. aprīļa Regulu (ES) Nr. 517/2014 par fluorētām siltumnīcefekta gāzēm un ar ko atceļ Regulu (EK) Nr. 842/2006. |
| 2. | Citas starptautiskās saistības | Parīzes nolīgums un tam secīgais likums “Par Apvienoto Nāciju Organizācijas Vispārējās konvencijas par klimata pārmaiņām Parīzes nolīgumu”, kas stājās spēkā 2016. gada 9. februārī. |
| 3. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par likumprojektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Vides aizsardzības un reģionālās attīstības ministrijas tīmekļvietnē. |
| 2. | Sabiedrības līdzdalība projekta izstrādē | Likumprojekts ievietots Vides aizsardzības un reģionālās attīstības ministrijas tīmekļvietnē: varam.gov.lv 2017. gada 27. jūlijā.  |
| 3. | Sabiedrības līdzdalības rezultāti | Anotācijas sadaļa tiks papildināta pēc sabiedrības viedokļu saņemšanas. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ārlietu ministrija, kam jāiesniedz Vīnes konvencijas par ozona slāņa aizsardzību depozitārijā ratifikācijas raksts. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem. | Saistībā ar likumprojekta izpildi nav nepieciešamas veidot jaunas institūcijas, likvidēt vai reorganizēt esošās. |
| 3. | Cita informācija | Nav |

Vides aizsardzības un

reģionālās attīstības ministrs Kaspars Gerhards

Vides aizsardzības un reģionālās

attīstības ministrijas valsts sekretārs Rinalds Muciņš

Pļavinskis 67026509

Janis.Plavinskis@varam.gov.lv